CELEX: 
Language: lv
Date: 2018-10-30 00:00:00
Title: KOMISIJAS DELEĢĒTĀ REGULA (ES) …/.. ar ko Regulu (ES) Nr. 1031/2010 groza attiecībā uz 50 miljonu neiedalīto tirgus stabilitātes rezerves kvotu izsolīšanu inovācijas fonda vajadzībām un iekļauj sarakstā izsoles platformu, kas jāieceļ Vācijai

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Lai sasniegtu Parīzes nolīguma mērķus, ir ļoti svarīgi veicināt inovāciju mazoglekļa tehnoloģijās. Nesen pārskatītie ES ETS noteikumi
                  1
               , kas iestrādāti Eiropas Parlamenta un Padomes Direktīvā 2003/87/EK
                  2
               , ir viens no galvenajiem juridiskajiem rīkiem, kas ES palīdzēs izpildīt savas Parīzes nolīguma saistības. Konkrēti, ar Direktīvas 2003/87/EK 10.a panta 8. punktu ir izveidots fonds, kas sniegs iespēju atbalstīt inovāciju mazoglekļa tehnoloģijās un procesos ES ETS aptvertajos sektoros, ieskaitot vidiski drošu oglekļa uztveršanu un izmantošanu (CCU), vidiski drošu CO2 uztveršanu un ģeoloģisko uzglabāšanu (CCS), produktus, kas aizstāj oglekļietilpīgus produktus, kā arī inovatīvas atjaunojamās enerģijas un enerģijas uzglabāšanas tehnoloģijas (“inovācijas fonds”). 
            
            
               Direktīvas 2003/87/EK 10.a panta 8. punkts pilnvaro Eiropas Komisiju (“Komisija”) pieņemt deleģētos aktus, lai papildinātu šo direktīvu attiecībā uz inovācijas fonda darbības noteikumiem, t. sk. atlases procedūru un kritērijiem. Patlaban Komisija gatavo deleģētā akta projektu inovācijas fonda darbības reglamentēšanai, un šajā uzdevumā tai palīdz īpaši šim nolūkam izveidota ekspertu grupa. Plānots, ka šis deleģētais akts stāsies spēkā 2019. gadā. 
            
            
               Pārskatot Direktīvu 2003/87/EK, abi likumdevēji vienojās, ka inovācijas fondam darbība būtu jāuzsāk savlaicīgi, t. i., pirms 2021. gada. Šajā nolūkā papildus 400 miljoniem kvotu, kas inovācijas fondam atvēlētas 2021.–2030. gada periodam, minētās direktīvas 10.a panta 8. punkta otrā daļa dara pieejamus arī 50 miljonus neiedalīto tirgus stabilitātes rezerves kvotu un visus atlikušos ieņēmumus no 3. posma t. s. NER300 programmas, kas paredzēta inovācijas atbalstam. 
            
            
               Atlikušais 3. posma NER300 programmas finansējums ir pieejams kā ieņēmumi no 2011.–2014. gadā Eiropas Investīciju bankas (EIB) monetizētajiem 300 miljoniem kvotu, bet 50 miljoni kvotu no tirgus stabilitātes rezerves vēl ir jāmonetizē.
            
            
               Šo kvotu monetizācijas procesam būtu jāatstāj pēc iespējas mazāka ietekme uz oglekļa tirgu tādos aspektos kā izmantojamā tirgus infrastruktūra un tirgū laižamo kvotu apjomu sadale noteiktā periodā. Tajā pašā laikā monetizācija būtu jāveic tā, lai ieņēmumi inovācijas fonda atbalstītajiem projektiem būtu pieejami savlaicīgi, t. i., pirms 2021. gada. Tāpēc par 50 miljonu neiedalīto tirgus stabilitātes rezerves kvotu monetizāciju ir jālemj, pirms tiks lemts par to, kādā veidā monetizēt iepriekš minētos inovācijas fondam atvēlētos 400 miljonus kvotu jeb galveno apjomu, no kura ieņēmumi nebūs vajadzīgi pirms 2021. gada. Šajā kontekstā pats izmaksefektīvākais un lietderīgākais veids, kā savlaicīgi monetizēt šīs inovācijas fondam atvēlētas kvotas, ir šo kvotu izsolīšana saskaņā ar spēkā esošajiem Komisijas Regulā (ES) Nr. 1031/2010
                  3
                izklāstītajiem noteikumiem un kārtību izsolēm, kas notiek kopējā izsoļu platformā (KIP). Šāda pieeja neprasītu liekas izmaiņas spēkā esošajā tiesiskajā regulējumā un neradītu papildu izmaksas. Pārskatītajā Direktīvā 2003/87/EK šāda pieeja jau ieteikta modernizācijas fonda kvotu monetizācijai.
            
            
               Lai izpildītu politisko apņemšanos inovācijas fonda darbību uzsākt savlaicīgi, paredzēts ar Komisijas deleģēto regulu izdarīt grozījumu Regulā (ES) Nr. 1031/2010, kas ļaus monetizēt 50 miljonus neiedalīto kvotu, izmantojot izsoles kopējā izsoļu platformā.
            
            
               Papildus ar šo grozījumu sarakstā tiek iekļauta Vācijas trešā atsevišķā izsoļu platforma, proti, tiek grozīts Regulas (ES) Nr. 1031/2010 III pielikums. Saskaņā ar Regulas (ES) Nr. 1031/2010 30. pantu ikviena dalībvalsts, kas nepiedalās kopīgajā rīcībā attiecībā uz KIP iepirkumu, izvēlas pati savu izsoles platformu un paziņo to Komisijai, lai tā izsoles platformu varētu iekļaut regulas III pielikuma sarakstā. Šajā sakarā Vācija 2018. gada 12. aprīlī paziņoja Komisijai par savu nodomu no jauna iecelt European Energy Exchange AG (EEX) par savu trešo atsevišķo izsoles platformu. Pēdējā Vācijas izsole, kas notiks ar Vācijas pašreizējo izsoles platformu noslēgtā līguma ietvaros, plānota 2018. gada 9. novembrī. Pēc minētā datuma jaunā Vācijas platforma varēs sākt izsolīšanu tikai pēc tam, kad būs stājusies spēkā iekļaušana Regulas (ES) Nr. 1031/2010 III pielikuma sarakstā. Tādējādi Vācijas trešās atsevišķās izsoles platformas iekļaušana sarakstā ļaus raiti un pēc iespējas ātrāk atsākt Vācijas izsoles, nodrošinot tirgus stabilu apgādi ar kvotām. 
            
            
               Turklāt ar šo grozījumu tiek ieviestas nelielas tehniskas korekcijas attiecībā uz Regulas (ES) Nr. 1031/2010 61. pantā paredzēto pēcizsoles pārredzamības noteikumu. Šīs korekcijas ir būtiskas tirgus ļaunprātīgas izmantošanas riska mazināšanai, un tajā pašā laikā tās atspoguļo pašreizējo tirgus praksi.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Laikposmā no 2015. gada decembra līdz 2016. gada martam Komisija saistībā ar Regulas (ES) Nr. 1031/2010 pārskatīšanu noturēja sabiedrisko apspriešanu
                  4
               . Apspriešanas rezultāti liecina, ka ES emisiju kvotu izsolīšanas procesa vispārējā struktūra, kas piemērojama saskaņā ar Direktīvu 2003/87/EK, ieskaitot atsevišķās platformas, tiek uzskatīta par ļoti labi funkcionējošu. 
            
            
               Turklāt par ierosināto Regulas (ES) Nr. 1031/2010 grozījumu divās sanāksmēs 2018. gada 8. jūnijā un 2018. gada 12. jūlijā tika uzklausīti arī dalībvalstu eksperti, kas darbojas Komisijas ekspertu grupā klimata pārmaiņu politikas jautājumos (CCEG). Šie eksperti kopumā atbalstīja pieeju izmantot esošo izsoļu infrastruktūru, lai agrīni monetizētu iepriekš minētos 50 miljonus kvotu un tādējādi inovācijas fonds darbību varētu uzsākt 2020. gadā. Tomēr tika norādīts uz dažiem apstākļiem, kas būtu jāņem vērā attiecībā uz šīs monetizācijas procesa praktisko īstenošanu. Komisija, gatavojot Regulas (ES) Nr. 1031/2010 grozījuma juridisko tekstu, šīs piezīmes ņēma vērā.
            
            
               Deleģētās regulas projekts tika publicēts Labāka regulējuma portālā, kurā četras nedēļas (no 2018. gada 10. oktobrim līdz 12. septembrim) bija iespējams sniegt atsauksmes. Atsauksmes tika saņemtas no vienas organizācijas, taču tādēļ nevajadzēja veikt izmaiņas tiesību akta projektā.
            
            
               3.DELEĢĒTĀ AKTA JURIDISKIE ASPEKTI
            
            
               3.1.
                     Vācijas jaunās atsevišķās platformas iekļaušana sarakstā
            
            
               2018. gada 12. aprīlī Vācija paziņoja Komisijai par savu nodomu saskaņā ar Regulas (ES) Nr. 1031/2010 30. panta 1. punktu iecelt European Energy Exchange AG par savu trešo atsevišķo izsoles platformu uz laiku, kas nepārsniedz 5 gadus. Attiecīgi tiek grozīts Regulas (ES) Nr. 1031/2010 III pielikums, lai norādītu Vācijas trešās atsevišķās izsoles platformas termiņu, nosacījumus un pienākumus.
            
            
               3.2.
                     50 miljonu kvotu agrīna monetizācija inovācijas fonda vajadzībām
            
            
               Inovācijas fondam atvēlēto 50 miljonu kvotu agrīna monetizācija tiks īstenota, izsolot minētās kvotas kopējā izsoļu platformā saskaņā ar Regulu (ES) Nr. 1031/2010. Pašreizējais izsolīšanas process kopējā izsoļu platformā paredz, ka dalībvalstis, kas parakstījušas KIP kopīgā iepirkuma nolīgumu, šajā platformā izsola savas kvotas ar izsolītāju starpniecību. Minētā inovācijas fonda labā izsolāmo 50 miljonu kvotu gada apjoms principā būs vienmērīgi sadalīts pa KIP izsolēm, kas notiks 2020. gadā. Tas būtu saskaņā ar vienāda sadalījuma principu, kas minēts Regulas (ES) Nr. 1031/2010 8. panta 5. punktā. 
            
         
         
            
               Izdarot grozījumu Regulas (ES) Nr. 1031/2010 10. pantā, inovācijas fonda vajadzībām atvēlētie 50 miljoni kvotu tiks pieskaitīti to dalībvalstu 2020. gadā KIP izsolāmo kvotu apjomam, kuras 2018. gada 1. janvārī bija KIP kopīgā iepirkuma nolīguma parakstītājas (“iesaistītās dalībvalstis”). Inovācijas fondam atvēlēto kvotu apjoms tiks sadalīts starp 25 iesaistītajām dalībvalstīm, un katrai no tām tiks vienādi iedalīti 2 miljoni kvotu izsolīšanai 2020. gadā inovācijas fonda vajadzībām.
            
            
               Inovācijas fondam novirzāmo izsoļu ieņēmumu saņemšanas un izmaksas kārtība jānosaka tā, lai tiktu nodrošināta efektivitāte un elastība un vienlaikus līdz minimumam būtu samazināts saistītais administratīvais slogs, it sevišķi iesaistītajām dalībvalstīm. Inovācijas fondam atvēlētās kvotas uz jaunā Regulas (ES) Nr. 1031/2010 23. panta 2. punkta pamata izsolīs iesaistīto dalībvalstu izsolītāji. Ieņēmumus no šīm izsolītajām kvotām tie saņems savā bankas kontā, ko tie norādījuši šim mērķim. Regulas (ES) Nr. 1031/2010 23. panta 2. punkts skaidri nosaka, ka katrai iesaistītajai dalībvalstij, ko pārstāv izsolītājs, ir juridisks pienākums nodrošināt, ka šie izsoļu ieņēmumi tiek ieskaitīti kontā, ko tās izsolītājam inovācijas fonda sakarā norādījusi Eiropas Komisija, un tas jāizdara ne vēlāk kā 15 dienas pēc tā mēneša beigām, kurā gūti izsoles ieņēmumi. Attiecīgie izsolītāji pirms ieņēmumu izmaksas var atskaitīt maksas, kuras ir tieši radušās no inovācijas fondam paredzēto izsoļu ieņēmumu turēšanas un izmaksāšanas un par kurām ir iesniegts pamatojums, kāpēc tās jāmaksā papildu izmaksām, kas rodas, izsolot dalībvalsts kvotas KIP. Lai nodrošinātu monetizācijas pārredzamību un izmaksefektivitāti, iesaistītajām dalībvalstīm būtu iepriekš jāinformē Komisija un visas dalībvalstis par visām papildu maksām, ko tās plāno atskaitīt, tostarp pievienojot skaidrojumu par iemesliem šādu maksu iekasēšanai.
            
            
               Izsoļu ieņēmumi, ko konkrēts izsolītājs gūs dalībvalsts un inovācijas fonda uzdevumā, būs izsekojami un atšķirami no citiem, un tas tiks panākts, publicējot izsoļu kalendāru atbilstoši Regulas (ES) Nr. 1031/2010 11. pantam, un izsoļu tabulas ievadot ES darījumu žurnālā atbilstoši Komisijas Regulas (ES) Nr. 389/2013
                  5
                62. pantam. Tas tiks nodrošināts ar grozījumu attiecīgajā Regulas (ES) Nr. 389/2013 pielikumā, kurā noteikts izsoles tabulas formāts. Pēc minētā grozījuma izsoles tabulā būs atsevišķi jāizdala kvotu apjoms, ko attiecīgais izsolītājs izsolījis savas dalībvalsts uzdevumā un inovācijas fonda vajadzībām.
            
            
               3.3.
                     Pēcizsoles pārredzamības precizējums 
            
            
               Regulas (ES) Nr. 1031/2010 61. panta 3. punktu groza, lai tekstu saskaņotu ar tirgus praksi un mazinātu tirgus ļaunprātīgas izmantošanas risku. Tas nosaka, ka izsoles platforma drīkst nolemt, ka tajā pašā laikā, kad tā uzvarējušajiem solītājiem paziņo to individuālos rezultātus, tā publicēs tikai izsolīto kvotu apjomu un izsoles līdzsvara cenu. Tas nozīmē, ka atlikušos izsoles rezultātus, kas uzskaitīti minētās regulas 61. panta 2. punktā, drīkst publicēt atsevišķi. Jebkurā gadījumā visus izsoles rezultātus publicē ne vēlāk kā 15 minūtes pēc solīšanas perioda beigām, kā noteikts minētās regulas 61. panta 1. punktā.
            
            
            
               KOMISIJAS DELEĢĒTĀ REGULA (ES) …/..
            
            
               (30.10.2018),
            
            
               ar ko Regulu (ES) Nr. 1031/2010 groza attiecībā uz 50 miljonu neiedalīto tirgus stabilitātes rezerves kvotu izsolīšanu inovācijas fonda vajadzībām un iekļauj sarakstā izsoles platformu, kas jāieceļ Vācijai
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK
                  6
               , un jo īpaši tās 3.d panta 3. punktu, 10. panta 4. punktu un 10.a panta 8. punktu,
            
            
               tā kā:
            
            
               (1)Ar Direktīvu 2003/87/EK ir izveidots fonds, no kura finansiāli atbalstīs inovāciju mazoglekļa tehnoloģiju jomā Savienības teritorijā (“inovācijas fonds”), darot pieejamus 400 miljonus kvotu no kopējā kvotu apjoma 2021.–2030. gadam ES emisijas kvotu tirdzniecības sistēmā. Bez tam ar 50 miljoniem neiedalīto tirgus stabilitātes rezerves kvotu būtu jāpapildina iespējamie atlikušie ieņēmumi no 300 miljoniem kvotu, kas pieejamas 2013.–2020. gada periodā saskaņā ar Komisijas Lēmumu 2010/670/ES
                  7
               , un tās būtu laikus – pirms 2021. gada – jāizmanto inovācijas fonda vajadzībām.
            
            
               (2)Lai nodrošinātu, ka inovācijas fonds spēj sniegt atbalstu pirms 2021. gada, minētie 50 miljoni kvotu ir jāmonetizē inovācijas fonda vajadzībām, izmantojot izsoles saskaņā ar Komisijas Regulā (ES) Nr. 1031/2010
                  8
                noteiktajiem noteikumiem un kārtību, kā jārīko izsoles kopējā izsoļu platformā. 
            
            
               (3)Lai samazinātu dalībvalstu administratīvo slogu un uzlabotu efektivitāti kopumā, inovācijas fondam atvēlētie 50 miljoni kvotu būtu jāpieskaita kvotu apjomam, kas 2020. gadā kopējā izsoļu platformā jāizsola tām dalībvalstīm, kuras 2018. gada 1. janvārī bija iesaistītas kopīgajā rīcībā saskaņā ar Komisijas Regulas (ES) Nr. 1031/2010 26. pantu. 
            
            
               (4)Iesaistītajām dalībvalstīm sava daļa no inovācijas fondam atvēlētajiem 50 miljoniem kvotu būtu jāizsola ar savu izsolītāju starpniecību. Lai saņemtu attiecīgos inovācijas fonda ieņēmumus, katram izsolītājam līdz 2019. gada 1. oktobrim jāizraugās izsolītāja norādītais bankas konts, kurā saņemt šos izsoles ieņēmumus. Izsolītāji drīkst izraudzīties savu esošo izsolītāja norādīto bankas kontu, kurā iemaksājami izsoles ieņēmumi, kas pienākas to dalībvalstij, atsevišķu izsolītāja norādītu bankas kontu, kas paredzēts izsoles ieņēmumiem inovācijas fonda vajadzībām, vai izsolītāja norādīto bankas kontu, kurš pieder citam izsolītājam no dalībvalsts, kas izsolīs kvotas inovācijas fonda vajadzībām.
            
            
               (5)Izsolītājiem, kas iecelti, lai izsolītu inovācijas fondam atvēlētos 50 miljonus kvotu, būtu jānodrošina, ka inovācijas fondam paredzētie izsoles ieņēmumi tiek iemaksāti kontā, kuru Komisija tiem paziņojusi šā fonda vajadzībām, ne vēlāk kā 15 dienas pēc tā mēneša beigām, kurā izsoles ieņēmumi gūti.
            
            
               (6)Pirms izsoles ieņēmumu izmaksāšanas izsolītājs no tiem drīkst atskaitīt papildu maksas, kas rodas sakarā ar šo izsoles ieņēmumu turēšanu izsolītāja norādītajā bankas kontā un to izmaksāšanu. Pirms pirmā atskaitījuma un pirms izmaiņām šādās maksās attiecīgā izsolītāja dalībvalsts paziņo Komisijai un visām pārējām dalībvalstīm, kāds ir papildu maksu apjoms un kādā nolūkā tās izsolītājs šīs papildu maksas plāno atskaitīt.
            
         
         
            
               (7)Regulas (ES) Nr. 1031/2010 61. pants pašlaik paredz, ka izsoles platforma vienlaicīgi izziņo katras izsoles detalizētos rezultātus un uzvarējušajiem solītājiem paziņo individuālos rezultātus. Tomēr izziņojamie izsoles rezultāti ir tik detalizēti, ka nav iespējama to publicēšana vienlaicīgi ar individuālo rezultātu paziņošanu uzvarējušajiem solītājiem. Lai saskaņotu šo noteikumu ar tirgus praksi un nodrošinātos pret tirgus ļaunprātīgu izmantošanu, izsoles platforma pirms atlikušo izsoles rezultātu izziņošanas drīkst publicēt izsolīto kvotu apjomu un izsoles līdzsvara cenu, lai šī informācija tiktu publicēta vienlaicīgi ar izsoles individuālo rezultātu paziņošanu uzvarējušajiem solītājiem. Pārējie izsoles rezultāti būtu jāizziņo ne vēlāk kā 15 minūtes pēc solīšanas perioda beigām.
            
            
               (8)Dalībvalstīm, kas nepiedalās minētās regulas 26. panta 1. un 2. punktā paredzētajā kopīgajā rīcībā, Regula (ES) Nr. 1031/2010 ļauj iecelt savu izsoles platformu, kurā izsolīt tai pienākošos Direktīvas 2003/87/EK II un III nodaļas aptverto kvotu daļu. Saskaņā ar Regulas (ES) Nr. 1031/2010 30. panta 5. punkta trešo daļu šādas izsoles platformas var iecelt tikai tad, ja attiecīgo izsoles platformu iekļauj III pielikumā.
            
            
               (9)Atbilstoši Regulas (ES) Nr. 1031/2010 30. panta 4. punktam Vācija informēja Komisiju par lēmumu nepiedalīties kopīgajā rīcībā, kas paredzēta minētās regulas 26. panta 1. un 2. punktā, un iecelt savu izsoles platformu.
            
            
               (10)2018. gada 12. aprīlī Vācija paziņoja Komisijai par savu nodomu iecelt European Energy Exchange AG par izsoles platformu, kas minēta Regulas (ES) Nr. 1031/2010 30. panta 1. punktā, ne vairāk kā uz pieciem gadiem no šīs regulas spēkā stāšanās dienas. Regulas (ES) Nr. 1031/2010 III pielikumā būtu jāiekļauj iecelšanas termiņš, iecelšanas juridiskais pamats un nosacījumi un pienākumi, kas European Energy Exchange AG piemērojami kā Vācijas izsoles platformai. 
            
            
               (11)Tāpēc Regula (ES) Nr. 1031/2010 būtu attiecīgi jāgroza.
            
            
               (12)Lai Vācijas ieceltā izsoles platforma varētu rīkot paredzamas un savlaicīgas izsoles, šai regulai būtu jāstājas spēkā steidzamības kārtā,
            
            
               IR PIEŅĒMUSI ŠO REGULU.
            
            
               1. pants
            
            
               Regulu (ES) Nr. 1031/2010 groza šādi:
            
            
               (1)regulas 10. pantam pievieno šādu 5. punktu:
            
            
               “5. Direktīvas 2003/87/EK III nodaļas aptvertajās kvotās, kas izsolāmas 2020. gadā, ietilpst arī 50 miljoni neiedalīto kvotu no tirgus stabilitātes rezerves, kura minēta minētās direktīvas 10.a panta 8. punkta otrajā daļā. Minētās kvotas sadala vienādās daļās starp dalībvalstīm, kas 2018. gada 1. janvārī piedalās kopīgajā rīcībā saskaņā ar šīs regulas 26. panta 1. punktu, un pieskaita to kvotu apjomam, kas izsolāmas katras šādas dalībvalsts vārdā. Minētie 50 miljoni kvotu principā sadalāmi vienmērīgi pa 2020. gadā rīkotajām izsolēm.”;
            
            
               (2)regulas 23. pantu aizstāj ar šādu:
            
            
               “23. pants 
            
            
               Izsolītāja funkcijas
            
            
               1. Izsolītājs veic šādas funkcijas: 
            
            
               (a)
                     izsola katras tās dalībvalsts izsolāmo kvotu apjomu, kura to iecēlusi; 
            
            
               (b)
                     saņem ieņēmumus no izsoles, kas pienākas katrai dalībvalstij, kura to iecēlusi; 
            
            
               (c)
                     izmaksā ieņēmumus no izsoles, kas pienākas katrai dalībvalstij, kura to iecēlusi.
            
            
               2. Katras tās dalībvalsts izsolītājs, kas izsola kvotas saskaņā ar 10. panta 5. punktu, saņem no izsolītajām kvotām gūtos ieņēmumus sevis norādītā bankas kontā, ko tas izraudzījies ne vēlāk kā līdz 2019. gada 1. oktobrim, lai saņemtu maksājumus, kas dalībvalstij pienākas saskaņā ar 10. panta 5. punktu. Izsolītājs nodrošina, ka šie izsoles ieņēmumi tiek iemaksāti kontā, ko Komisija tam paziņojusi Direktīvas 2003/87/EK 10.a panta 8. punkta nolūkā, vēlākais 15 dienas pēc tā mēneša beigām, kurā izsoles ieņēmumi gūti. Izsolītājs pirms izmaksāšanas var atskaitīt papildu maksas par ieņēmumu turēšanu un izmaksāšanu, ja par to iepriekš paziņots Komisijai un visām pārējām dalībvalstīm, norādot apjomu un iemeslu, kādēļ tā dalībvalsts iekasē šādas maksas.”; 
            
            
               (3)regulas 61. panta 2. punktu aizstāj ar šādu:
            
         
         
            
               “2. Saskaņā ar 1. punktu izsoles platforma izziņo vismaz šādus katras izsoles rezultātus:
            
            
               (a) izsolītais kvotu apjoms;
            
            
               (b) izsoles līdzsvara cena euro;
            
            
               (c) kopējais iesniegto solījumu skaits;
            
            
               (d) kopējais solītāju skaits un uzvarējušo solītāju skaits;
            
            
               (e) ja izsole ir atcelta – izsoles, uz kurām kvotas pārnesīs;
            
            
               (f) kopējie izsoles ieņēmumi;
            
            
               (g) ja izsoles platformas ir ieceltas saskaņā ar 26. panta 1. vai 2. punktu – ieņēmumu sadale starp dalībvalstīm.”;
            
            
               (4)regulas 61. panta 3. punktu aizstāj ar šādu: 
            
            
               “3. Tajā pašā laikā, kad izsoles platforma izziņo katras izsoles rezultātus saskaņā ar 2. punkta a) un b) apakšpunktu, izsoles platforma ar savu sistēmu starpniecību katram uzvarējušajam solītājam paziņo šādu informāciju:
            
            
               (a)
                     kopējais kvotu skaits, kas tiks piešķirts šim solītājam;
            
            
               (b)
                     ja uzvarējušo solījumu starpā ir līdzvērtīgie solījumi – kuri no tiem izvēlēti pēc nejaušības principa;
            
            
               (c)
                     veicamais maksājums vai nu euro, vai tādas dalībvalsts valūtā, kas nav euro zonas dalībniece, pēc solītāja izvēles, ar nosacījumu, ka klīringa sistēma vai norēķinu sistēma spēj apstrādāt minēto nacionālo valūtu;
            
            
               (d)
                     datums, līdz kuram maksājums likvīdos maksāšanas līdzekļos iemaksājams izsolītāja norādītajā bankas kontā.”;
            
            
               (5)regulas III pielikumu groza saskaņā ar šīs regulas pielikumu.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 30.10.2018
            
            
               
                     Komisijas vārdā –
               
            
         
         
            
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Eiropas Parlamenta un Padomes 2018. gada 14. marta Direktīva (ES) 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (OV L 76, 19.3.2018., 3. lpp.).
               
               
                  
                     (2)
                  
                        Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.).
               
               
                  
                     (3)
                  
                        Komisijas 2010. gada 12. novembra Regula (ES) Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā (OV L 302, 18.11.2010., 1. lpp.).
               
               
                  
                     (4)
                  
                        
                  
                     Apspriešanās par to, kā darbojas Izsoļu regula, ko paredz sistēma siltumnīcas efektu izraisošo gāzu emisijas kvotu tirdzniecībai Kopienā (ES ETS).
                  
               
               
                  
                     (5)
                  
                        Komisijas 2013. gada 2. maija Regula (ES) Nr. 389/2013, ar ko izveido Savienības reģistru saskaņā ar Eiropas Parlamenta un Padomes Direktīvu 2003/87/EK un Eiropas Parlamenta un Padomes Lēmumu Nr. 280/2004/EK un Lēmumu Nr. 406/2009/EK un atceļ Komisijas Regulu (ES) Nr. 920/2010 un Regulu (ES) Nr. 1193/2011 (OV L 122, 3.5.2013., 1.–59. lpp.).
               
               
                  
                     (6)
                  
                        OV L 275, 25.10.2003., 32. lpp.
               
               
                  
                     (7)
                  
                        Komisijas 2010. gada 3. novembra Lēmums 2010/670/ES, ar ko nosaka kritērijus un pasākumus tādu komerciālu demonstrējumu projektu finansēšanai, kuru mērķis ir CO2 uztveršana un ģeoloģiska uzglabāšana videi drošā veidā, kā arī inovatīvu atjaunojamās enerģijas tehnoloģiju demonstrējumu projektu finansēšanai atbilstīgi sistēmai par siltumnīcas efektu izraisošo gāzu emisijas kvotu tirdzniecību Kopienā, kas izveidota ar Eiropas Parlamenta un Padomes Direktīvu 2003/87/EK (OV L 290, 6.11.2010., 39. lpp.).
               
               
                  
                     (8)
                  
                        Komisijas 2010. gada 12. novembra Regula (ES) Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā (OV L 302, 18.11.2010., 1. lpp.).
               
            
      
    ---documentbreak--- 
      
         
         
            
               PIELIKUMS
            
            
               Regulas (ES) Nr. 1031/2010 III pielikumā pievieno šādu 5. daļu:
            
            
                     
                        “Vācijas ieceltās izsoles platformas
                     
                  
               
                     
                        5.
                     
                  
                  
                     
                        Izsoles platforma
                     
                  
                  
                     
                        European Energy Exchange AG (EEX)
                     
                  
               
                     
                  
                  
                     
                        Juridiskais pamats
                     
                  
                  
                     
                        30. panta 1. punkts
                     
                  
               
                     
                  
                  
                     
                        Iecelšanas periods
                     
                  
                  
                     
                        Maksimums piecu gadu periods no DIENAS (agrākais datums) [PB ievieto datumu, kas seko šīs regulas publicēšanas dienai Eiropas Savienības Oficiālajā Vēstnesī] līdz DIENAI [PB ievieto datumu, kurā aprit pieci gadi pēc šīs regulas publicēšanas dienas Eiropas Savienības Oficiālajā Vēstnesī], neskarot 30. panta 5. punkta otro daļu.
                     
                  
               
                     
                  
                  
                     
                        Nosacījumi
                     
                  
                  
                     
                        Piekļuve izsolēm nav saistīta ar kļūšanu par locekli vai dalībnieku otrreizējā tirgū, ko organizē EEX, vai citā EEX vai trešās puses pārvaldītā tirdzniecības vietā.
                     
                  
               
                     
                  
                  
                     
                        Pienākumi
                     
                  
                  
                     
                        1. Divu mēnešu laikā no DIENAS [PB ievieto datumu, kas seko šīs regulas publicēšanas dienai Eiropas Savienības Oficiālajā Vēstnesī] EEX iesniedz Vācijai izejas stratēģiju. Izejas stratēģija neskar EEX pienākumus, kuri noteikti līgumā ar Komisiju un dalībvalstīm, kas noslēgts atbilstīgi 26. pantam, un Komisijas un attiecīgo dalībvalstu tiesības saskaņā ar šo līgumu. 
                     
                     
                        2. Vācija informē Komisiju par visām būtiskajām izmaiņām attiecīgajās līgumiskajās attiecībās ar EEX, par kurām Komisijai paziņots 2018. gada 12. aprīlī.”